ЕкIуу зыкъагъэлъагъуэ
Волгоград областым хиубыдэ Волжскэ къалэм щекIуэкIащ илъэси 10 — 14 хъуа ныбжьыщIэхэм баскетболымкIэ я урысейпсо зэхьэзэхуэ. Абы хэтащ Налшык къалэ администрацэм физическэ щэнхабзэмрэ спортымкIэ и комитетым и жьауэм щIэт сабий щIалэгъуалэ спорт школым и гъэсэнхэр.
«Бжьыхьэ-дыщафэ» зыфIаща турнирым Урысейм и адрей щIыналъэхэм я гуп 30 щызэхьэзэхуащ. Ди республикэм икIа командитIми абы етIуанэ увыпIэр къыщахьащ. ЦIыкIухэр зыгъасэр Урысейм щIыхь зиIэ и тренер Къумыкъу Риммэщ. Гуп нэхъыжьым хэтахэм къахэжаныкIащ Сындыку Ислъам, Бозий Ислъам, Бегиашвили Руслан. НэхъыщIэхэм ящыщу фIыкIэ я цIэ къраIуащ Бэджыдэ Тамерлан, Бэрэгъун Альберт, Беккиев Хьэрун сымэ.
Спорт школым и гъэсэн цIыкIухэм зэхьэзэхуэ нэужьым Сталинград зауэ гуащIэр щекIуэкIа щIыпIэхэм зыщрагъэплъыхьащ.
Шэрэдж Дисэ.
